b'\n_START_ARTICLE_\nMiha Nerat\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8danem \xc5\xa1olanju je 1860 nastopil slu\xc5\xbebo u\xc4\x8ditelja in do upokojitve avgusta 1909 pou\xc4\x8deval po raznih krajih \xc5\xa0tajerske. Od novembra 1877\xe2\x80\x931881 je bil okrajni \xc5\xa1olski nadzornik za \xc5\xa1olske okraje \xc5\xa0marje, Konjice, Celjsko okro\xc5\xbeje, Bre\xc5\xbeice, Kozje in Sevnico. 20 let je deloval tudi kot u\xc4\x8diteljski zastopnik v mariborskem okrajnem \xc5\xa1olskem svetu in bil ve\xc4\x8d let predsednik doma\xc4\x8dega u\xc4\x8diteljskega dru\xc5\xa1tva. Leta 1909 je bil odlikovan z zlatim zaslu\xc5\xbenim kri\xc5\xbecem s krono. Po kon\xc4\x8dani prvi svetovni vojni je prevzel vodstvo razpu\xc5\xa1\xc4\x8denega krajevnega \xc5\xa1olskega sveta v Mariboru in sam izvr\xc5\xa1il popis \xc5\xa1oloobveznih otrok._NEWLINE_Nerat je bil med ustanovitelji stanovskega lista Popotnik, ki ga je 1883 za 4. leta prevzel v svoje zalo\xc5\xbeni\xc5\xa1tvo in uredni\xc5\xa1tvo ter v te\xc5\xbekih gmotnih razmerah vztrajal kot zalo\xc5\xbenik do 1891, ko je list prevzela Zaveza slovenskih u\xc4\x8diteljskih dru\xc5\xa1tev v svojo last, a je vodil njegovo upravo \xc5\xa1e do 1898, urednik pa mu ostal do konca 1918, torej polnih 36 let. Sprva je mnoge \xc4\x8dlanke pisal sam, s\xc4\x8dasoma pa si ustvaril stalen krog dobrih dopisnikov, ki so v svojem idealizmu, ker ni bilo sredstev za honorarje, pisali ve\xc4\x8dinoma zastonj. Nerat je dal slovenskemu u\xc4\x8diteljstvu pedago\xc5\xa1ko-znanstveno glasilo, ki je vsebinsko krepko korakalo z duhom \xc4\x8dasa; v njem so se obravnavala skoraj vsa aktualna vpra\xc5\xa1anja pedagogike in metodike. Kot urednik in stanovski organizator je v stvarnih \xc4\x8dlankih poudarjal veliko vlogo pri ustanavljanju okrajnih u\xc4\x8diteljskih dru\xc5\xa1tev in njih zdru\xc5\xbeitev v skupno centralno organizacijo. Od 1887\xe2\x80\x931895 je izdajal in zalagal Popotnikov koledar za slovenske u\xc4\x8ditelje, ki je prina\xc5\xa1al poleg koledarske vsebine statistiko u\xc4\x8diteljskih dru\xc5\xa1tev, shemati\xc4\x8dne prikaze \xc5\xa1olskih okro\xc5\xbeij, osnovnega \xc5\xa1olstva in slovenskega u\xc4\x8diteljstva, seznam primernih knjig za u\xc4\x8ditelje in \xc5\xa1olske knji\xc5\xbenice in drugo.'